Remiantis bendromis Lenkijoje galiojančiomis taisyklėmis, jeigu apmokestinamasis asmuo PVM deklaracijoje kaip grąžintiną PVM sumą nurodo pirkimo mokesčio, palyginti su pardavimo mokesčiu, perviršį, tokia suma į apmokestinamojo asmens įprastinę sąskaitą bus sugrąžinta per 60 dienų. Siekdama sumažinti išskaidyto mokėjimo modelio poveikį prekiautojų grynųjų pinigų srautams, Lenkija numatė taikyti spartesnę pirkimo mokesčio perviršio grąžinimo procedūrą. Apmokestinamojo asmens prašymu perviršis bus grąžinamas per 25 dienas. Vis dėlto, remiantis Lenkijos pateikta informacija, tokie prašymai nagrinėjami per daug trumpesnį laikotarpį (kaip matyti iš privalomo išskaidyto mokėjimo mechanizmo vertinimo, 2020 m. gruodžio mėn. paraiškos dėl leidimo naudoti lėšas buvo išnagrinėtos per mažiau nei 16 dienų).

•Poveikio vertinimas

Tarybos įgyvendinimo sprendimo pasiūlymu Lenkijai leidžiama nukrypti nuo PVM direktyvos 226 straipsnio nuostatų ir nustatyti privalomą išskaidyto mokėjimo mechanizmą, taikomą PVM mokėjimui už konkrečių prekių tiekimą ir paslaugų teikimą.

Pagal Sprendimo (ES) 2019/310 2 straipsnį Lenkija buvo įpareigota per 18 mėnesių nuo to sprendimo 1 straipsnyje nurodytos priemonės įsigaliojimo pateikti Komisijai ataskaitą apie bendrą privalomo išskaidyto mokėjimo mechanizmo poveikį sukčiavimo PVM mastui ir susijusiems apmokestinamiesiems asmenims. Kadangi ši priemonė taikoma nuo 2019 m. lapkričio 1 d., minėta ataskaita Komisijai pateikta 2021 m. balandžio 29 d., o Komisija ją užregistravo 2021 m. gegužės 5 d. Lenkijos atlikto privalomo išskaidyto mokėjimo mechanizmo veikimo vertinimo rezultatai visų pirma rodo, kad ši priemonė papildo kitas svarbias priemones, kuriomis siekiama sumažinti mokesčių slėpimo mastą. Įgyvendintos priemonės, papildančios privalomą išskaidyto mokėjimo mechanizmą, padėjo sumažinti sukčiavimo PVM, įskaitant karuselinį sukčiavimą ir PVM grobstymą, mastą. Lenkijoje labai sumažėjo PVM surinkimo atotrūkis – jis per trumpą laiką tapo mažesnis už ES vidurkį. Remiantis CASE Europos Komisijai pateiktais skaičiavimais, 2019 m. jis sumažėjo iki maždaug 9,7 % (t. y. sumažėjo 0,2 procentinio punkto, palyginti su 2018 m.), o 2017 m. PVM surinkimo atotrūkis siekė maždaug 14 %. Dėl pandemijos sukeltos ekonomikos krizės ekonominė padėtis Lenkijoje 2020 m. labai pablogėjo, o vartojimo paklausa sumažėjo. Tačiau preliminarūs Finansų ministerijos skaičiavimai, įtraukti į 2021–2024 m. daugiametį valstybės finansinį planą, rodo, kad, nepaisant nuosmukio, 2020 m., PVM surinkimo atotrūkis sumažėjo dar 1,3 procentinio punkto ir sudarė apie 10,8 % galimų įplaukų.

Blokuotoje PVM sąskaitoje esančias lėšas apmokestinamasis asmuo gali naudoti tik mokesčių administratoriui mokėtinam PVM arba PVM, mokėtinam remiantis tiekėjų pateiktomis sąskaitomis faktūromis (taigi darančiam poveikį prekiautojo pinigų srautui), sumokėti. Siekdama sumažinti neigiamą poveikį Lenkija numatė taikyti spartesnę pirkimo mokesčio perviršio grąžinimo procedūrą tuo atveju, kai mokesčių administratorius nustato pirkimo mokesčio, palyginti su pardavimo mokesčiu, perviršį. Apmokestinamojo asmens prašymu perviršis bus grąžinamas per 25 dienas nuo mokesčių deklaracijos pateikimo datos, o ne per 60 dienų, kaip nustatyta pagal įprastinę procedūrą. Pradiniame savanoriško išskaidyto mokėjimo mechanizmo taikymo etape (nuo 2018 m. liepos 1 d.) paraiškai išnagrinėti mokesčių administratoriui vidutiniškai prireikė 27,56 dienos, o 2020 m. gruodį tai pačiai procedūrai prireikė tik 15,90 dienos. Tai reiškia, kad mokesčių administratorius vis veiksmingiau nagrinėja paraiškas dėl leidimo naudoti lėšas. Atsižvelgiant į dabartinę padėtį, susidariusią dėl COVID-19 pandemijos, tai ypač svarbu įmonėms, kurioms sunku užtikrinti nuolatinį finansinį likvidumą.

Be to, savo prašyme Lenkija pabrėžė, kad daugiausia dėmesio bus skiriama tam, kad mokesčio grąžinimas vyktų veiksmingai ir laiku. Ji paspartins pirkimo PVM, palyginti su pardavimo PVM, perviršio grąžinimą į PVM sąskaitą lengvatinėmis sąlygomis – jis bus grąžintas ne vėliau kaip per 25 dienas nuo atsiskaitymo (mokesčių deklaracijos pateikimo) dienos.

Privalomas išskaidyto mokėjimo mechanizmas taikomas ir tiekėjams, kurie nėra įsisteigę Lenkijoje, kai jie tiekia prekes ar teikia paslaugas, kurioms Lenkijoje taikomas privalomas išskaidyto mokėjimo mechanizmas. Šie prekiautojai turi turėti banko sąskaitą, valdomą pagal Lenkijos bankų įstatymą. Lenkija pranešė Komisijai, kad Lenkijoje neįsisteigę prekiautojai nepatirs jokių papildomų išlaidų, susijusių su prievole Lenkijoje atsidaryti banko sąskaitą, nes tie apmokestinamieji asmenys banko sąskaitą Lenkijoje galės atsidaryti ir tvarkyti nemokamai. Šiuo metu Lenkijoje neįsisteigę apmokestinamieji asmenys nepatiria jokių papildomų išlaidų, susijusių su prievole atidaryti banko sąskaitą Lenkijoje ir turėti PVM sąskaitą. PVM įstatyme numatyta speciali kompensavimo sistema, kuri būtų taikoma tuo atveju, jei tokiems subjektams jų bankai nustatytų mokestį už minėtų sąskaitų tvarkymą. Tokiu atveju užsienio apmokestinamojo asmens prašymu patirtas išlaidas kompensuoja kompetentinga mokesčių institucija. Kitas svarbus pranašumas yra tas, kad apmokestinamiesiems asmenims, taikantiems išskaidyto mokėjimo mechanizmą, paprastai negali būti skiriama vadinamoji PVM sankcija, t. y. didesnė PVM prievolė, kurią nustato mokesčių administratorius (atitinkanti 20 %, 30 % arba 100 % skirtumo tarp mokesčių administratoriaus nustatytos sumos ir apmokestinamojo asmens neteisingai deklaruotos pradinės sumos). Be to, verslininkui, taikančiam išskaidyto mokėjimo mechanizmą, negali būti skaičiuojami padidinto dydžio (t. y. 150 %) delspinigiai už PVM skolas, susidariusias per ataskaitinį laikotarpį, per kurį jis šiuo mechanizmu pasinaudojo apmokėdamas ne mažiau kaip 95 % pirkimo sąskaitų faktūrų. Tokia vadinamoji nuolaida pagerina apmokestinamųjų asmenų, taikančių išskaidyto mokėjimo mechanizmą, finansinį likvidumą. Ją pritaikius galima sumažinti PVM prievolės sumą, jei visa suma bus sumokėta iš PVM sąskaitos iki galutinio mokėjimo dienos. Nuolaidos dydis apskaičiuojamas pagal specialią formulę. Tokia nuolaida neturėtų turėti neigiamo poveikio Sąjungos nuosaviems ištekliams, gaunamiems iš PVM. Prieš įgyvendinant specialią priemonę 2018 m. dėl nusikalstamų veikų, susijusių su PVM grobstymu, buvo pradėtos 3 507 bylos, o 2019 m. – 3 389 bylos (per metus sumažėjo 118 bylų). 2020 m., kai privalomas išskaidyto mokėjimo mechanizmas pradėjo veikti visu pajėgumu, tokių bylų buvo 2 973, t. y. 416 mažiau, palyginti su praėjusiais metais. Prieš įsigaliojant privalomam išskaidyto mokėjimo mechanizmui, 2018 m. biudžeto nuostoliai dėl PVM grobstymo sudarė 5 168 779 146 PLN, o 2019 m. – 4 716 202 928 PLN (per metus sumažėjo 452 576 218 PLN). 2020 m. biudžeto nuostoliai sudarė 3 533 646 348 PLN, t. y. 1 182 556 580 PLN mažiau nei praėjusiais metais (sumažėjo beveik 25,1 %). Prieš įgyvendinant nukrypti leidžiančią priemonę, 2018 m. dėl karuselinio sukčiavimo PVM srityje buvo pradėtos 558 bylos, o 2019 m. – 277 bylos (per metus sumažėjo 281 byla). 2020 m., kai privalomas išskaidyto mokėjimo mechanizmas pradėjo veikti, tokių bylų buvo 207, t. y. 70 mažiau, palyginti su praėjusiais metais. Nagrinėjamuoju laikotarpiu taip pat užfiksuota, kad nustatyti biudžeto nuostoliai dėl karuselinio sukčiavimo PVM srityje palaipsniui mažėjo. Prieš įsigaliojant privalomam išskaidyto mokėjimo mechanizmui, atitinkamų biudžeto nuostolių suma 2018 m. sudarė 4 496 602 940 PLN, o 2019 m. – 2 468 437 745 PLN (per metus sumažėjo 2 028 165 195 PLN). 2020 m. šie nuostoliai sudarė 1 107 992 201 PLN, t. y. 1 360 445 544 PLN mažiau nei praėjusiais metais (sumažėjo beveik 55,1 %). 2019 m. PVM pajamos sudarė 180 891,8 mln. PLN (padidėjo 5 944,7 mln. PLN, palyginti su 2018 m.). Preliminarūs 2020 m. valstybės biudžeto vykdymo duomenys rodo, kad, palyginti su praėjusiais keleriais metais, pajamos, gaunamos iš prekių ir paslaugų mokesčio, padidėjo, nepaisant COVID-19 pandemijos plitimo. 2020 m. PVM pajamos sudarė 184 551,9 mln. PLN ir buvo 3 660,1 mln. PLN (2 %) didesnės, palyginti su 2019 m. PVM pajamomis, ir atitinkamai 9 604,8 mln. PLN (5,5 %) didesnės, palyginti su 2018 m. (174 947,1 mln. PLN).

4.POVEIKIS BIUDŽETUI

Priemonė nedarys neigiamo poveikio Sąjungos nuosaviems ištekliams iš PVM.

5.KITI ELEMENTAI

Į pasiūlymą įtraukta laikino galiojimo sąlyga. Nustatytas automatinis galiojimo terminas.

2022/0040 (NLE)

Pasiūlymas

TARYBOS ĮGYVENDINIMO SPRENDIMAS